b'\n_START_ARTICLE_\nCire\xc8\x99\n_START_SECTION_\nMorfologie\n_START_PARAGRAPH_\nCire\xc8\x99ul este un arbore ce atinge \xc3\xaen\xc4\x83l\xc8\x9bimea de 6-8 metri, mai rar ajung\xc3\xa2nd s\xc4\x83 aib\xc4\x83 10 metri \xc3\xaen\xc4\x83l\xc8\x9bime. Pomul are o coroan\xc4\x83 circular\xc4\x83, sferic\xc4\x83, crengile sunt \xc3\xaen general scurte \xc8\x99i groase. Coaja cire\xc8\x99ului este friabil\xc4\x83 de culoare cenu\xc8\x99iu-ro\xc8\x99cat\xc4\x83, tulpinile tinere au la \xc3\xaenceput scoar\xc8\x9ba neted\xc4\x83, urm\xc3\xa2nd ca apoi scoar\xc8\x9ba s\xc4\x83 devin\xc4\x83 zgrun\xc8\x9buroas\xc4\x83. Frunzele sunt de form\xc4\x83 oval\xc4\x83, alungit\xc4\x83, zim\xc8\x9bate pe margini \xc8\x99i ascu\xc8\x9bite la cap\xc4\x83t. Lungimea frunzelor este \xc3\xaentre 6 \xe2\x80\x93 15\xc2\xa0cm, iar l\xc4\x83\xc8\x9bimea de 3,5 \xe2\x80\x93 7\xc2\xa0cm. Florile, de culoare alb\xc4\x83, sunt grupate frecvent c\xc3\xa2te dou\xc4\x83 sau c\xc3\xa2te patru, o floare av\xc3\xa2nd un diametru \xc3\xaentre 2,5 - 3,5\xc2\xa0cm. Fructele pot fi de culori diferite, cu nuan\xc8\x9be de la ro\xc8\x99u spre galben p\xc3\xa2n\xc4\x83 la negru, ele fiind de form\xc4\x83 sferic\xc4\x83 sau elipsoidal\xc4\x83, cu un diametru de 6 \xe2\x80\x93 25\xc2\xa0mm; \xc3\xaen mijlocul fructului c\xc4\x83rnos se afl\xc4\x83 un s\xc3\xa2mbure rotund, cu m\xc4\x83rimea de 7 \xe2\x80\x93 9\xc2\xa0mm.\n_START_SECTION_\nAreal de r\xc4\x83sp\xc3\xa2ndire\n_START_PARAGRAPH_\nCire\xc8\x99ul \xc3\xaen forma s\xc4\x83lbatic\xc4\x83 ca areal natural este r\xc4\x83sp\xc3\xa2ndit \xc3\xaen regiunile submeridionale \xc8\x99i temperate din Europa, Turcia, Caucaz, Transcaucazia p\xc3\xa2n\xc4\x83 \xc3\xaen nordul Iranului. Limita de nord \xc3\xaen Europa fiind paralela de nord de 54\xc2\xb0, spre est linia care une\xc8\x99te localit\xc4\x83\xc8\x9bie Minsk, Kursk, Voronej \xc8\x99i Rostov, spre sud Asia Central\xc4\x83 de sud. Prin cultivare de c\xc4\x83tre om apare acum \xc3\xaen Africa de Nord, regiunea de est din America de Nord \xc8\x99i Asia de Sud.\n_START_SECTION_\nPropriet\xc4\x83\xc8\x9bi medicinale\n_START_PARAGRAPH_\nCeaiul din cozi de cire\xc8\x99e are efect antiinflamator \xc8\x99i antiseptic, recomand\xc3\xa2ndu-se frecvent \xc3\xaen tratamentul infec\xc8\x9biilor urinare (cistit\xc4\x83, uretrit\xc4\x83, pielonefrit\xc4\x83 \xc8\x99i nefrite).'